  Майя Бывальцева 26-тӥ гудырикошконэ Глазкарысь 8 номеро гимназиысь быдэсак выль спорт площадкаез сӥё-дано усьтӥзы. Огъетэз лэсьтыны коньдон Удмуртиысь кивалтэт но Чупчи механикая завод валче ужамен висъязы. Со сярысь улосвыл тӧролэн но кивалтэтлэн пресс-службазы ивортӥз. Та стадионэ нырысьсэ 2017-тӥ арын вуылӥ, со выльдэмез кулэ каре вал. Гимназилэн кивалтӥсеныз Альберт Дюкинэн но солэн ужъюлтошъёсыныз вераськем бере, ми та ужпумез Глазкарлэн администрациеныз эскеримы, ужбергатӥсьёсты кыскимы. Ӵектосэз дасянэ дышетскисьёслэн анай-атайёссы но пыриськизы. Со микрорайонын улӥсьёслэсь, ужбергатӥсьёслэсь но кар тӧрлыкъёслэсь валче ужаны быгатэмзэс возьматэ. Огазеяськемлы луыса гимназиын дышетскисьёс но карын улӥсьёс понна спорт огъет кылдӥз. Тазьы ужан амалэн ми элькунысь мукет улон интыосын но вӧлмытом Александр Бречалов, Удмуртилэн тӧроезЛэсьтӥськисьёс стадионэз вить толэзь куспын тупатъязы. Отын тартан шобретэн 300 метръем кык бызьылон сюресъёс но 100 метръем ньыль бызьылон сюресъёс, волейболэн но баскетболэн шудон интыос, искусство турынэн мини-футбол бусы, пляж футболэн но волейболэн шудонъя площадка кылдӥзы. Выль стадионэз усьтон дыръя ик эскеризы, отын вань мылкыд карисьёс понна эстафета но спорт шудонъёс ортчизы. Гимназиын дышетскисьёс но ужасьёс стадионлэн котыраз сяськаос но писпуос мерттозы на. 1986-тӥ арысен стадионын капчи атлетикая «Сомрат» клуб ужа. Отын физкультурая урокъёс, озьы ик гимназистъёс но микрорайонын улӥсьёс понна спорт но шулдыръяськон ужрадъёс ортчытъяло, арлыдоос скандинав амалэн ветло. Толалтэ гимназилэн интывылаз хоккеен шудонъя ӵошатсконъёс радъяло. Озьы ик карын улӥсьёс конькиен нискыланы ветло. Тодэ вайытом, Глазкарын ужан сяменыз элькунлэн тӧроез 15 номеро школалэсь выль дышетскон арлы дасьлыксэ эскериз.  Тегъёс: Спорт Удмуртия Глазкар школаос АлександрБречалов  